A Wizz bejelentett két új útvonalat, arról persze elfelejtettek szólni, hogy kettőt hármat meg bezárnak. Az átlag magyar turista kifejezetten rosszul járt.

Két új útvonalat jelentett be örömködve a Wizz Air az elmúlt két hétben, a sajtóközleményük miatt ezt sokan megírták, az viszont szokás szerint nekünk maradt, hogy a bezárásokról is beszámoljunk.(Eredetileg kettőt láttunk, de már három van)

Új útvonalként promózni Eilatot eleve jókora csúsztatás, hiszen kit érdekel, hogy ők eddig nem repülték, ha más meg évek óta. Persze örömteli, hogy a Ryanair mellé beáll a Wizz, heti kettő helyett négy lesz, de olcsóbb a jegy nem lesz, mert eddig is az volt. Azért, mert az izraeliek dotálják keményen a légitársaságokat, akik utast visznek nekik.

A másik új útvonal Doncaster-Sheffield. Hurrá, sok magyar vendégmunkásnak és rokonlátogatónak jó, meg nyilván a bebaszpartira hozzánk érkező brit agysebészeknek is. Ezzel eltűnik az a furcsaság, hogy Debrecennek van egy útvonala, amely nem él Budapestről. Novembertől már igen.

Na de akkor a megszűnésekről. Eilatba pont akkor repül a Wizz, amikor eredetileg Bordeaux-ot akarta, elég egyértelmű a váltás, a gép átirányítása. Nyilván nem ment jól, a másikért meg még fizetnek is, ennyi a lényeg. A módszer a szokott, a járatot novembertől egyszerűen kivették a menetrendből, mintha nem is lett volna.

Bordó sokak régi vágya volt, a közelbe se repül más, utasszemszögből elég nagy veszteség, hogy egy évnél többet nem adtak neki, hamar kukázzák. Mint ahogy az is, hogy a sok éve működő Nizza is megszűnik. Télen nem elég menő a riviéra, oké, de más franciaspecifikus okok is szerepet játszhattak, több más bázisáról is kidobta a Wizz mindkét célállomást. (Légiirányítás problémái? Emelkedő díjak?) Talán abban lehet reménykedni, hogy ez csak téli ügy, nyárra visszajönnek, de pénz azért nem tennénk rá.

Frissítés: Bergen is kikerült a menetrendből, annak is reszeltek, legalábbis télre biztos. Több másik bázison is komoly variálás van, próbáljuk követni.

Frissítés 2: a Wizz válaszolt a posztunkra. "A légiközlekedésben megszokott módon a járatok gyakorisága szezonálisan és a járat teljesítményétől függően is változik. A Wizz Air folyamatosan nyomon követi járatainak teljesítményét, hogy a legnépszerűbb útvonalakon mindig a lehető legalacsonyabb viteldíjakat tudja biztosítani. A Budapest-Bordeaux, Budapest-Nizza és Budapest-Bergen járatokat a piaci kereslet alapján optimalizáltuk, így ezek a járatok csak a nyári szezonban közlekednek. A légitársaság hamarosan közzéteszi a 2019 nyári menetrendjét, így utasaink megtervezhetik utazásaikat és lefoglalhatják jegyeiket a WIZZ járataira."